Amanda Imani

Amanda Imani Iskandar (lahir 30 Disember 1991) ialah seorang komposer, penulis lirik dan bekas penyanyi wanita Malaysia. Beliau terkenal dengan lagu-lagu terkenalnya seperti "Selamilah Cinta" dan "Fobia Cinta". Amanda juga telah menerima pelbagai anugerah dalam kerjaya muziknya.

Kerjaya
Amanda mula menunjukkan minat terhadap muzik seawal usia 5 tahun dan amat meminati lagu rakyat "Jong Jong Inai". Pada usia 17 tahun, Amanda mula bergiat aktif secara serius dalam bidang muzik. Beliau pernah diberi peluang menjayakan persembahan pembukaan di Konsert F1 Grand Prix.

Pada tahun 2009, beliau melancarkan single sulungnya, "Selamilah Cinta" hasil nukilan Ajai. Amanda seterusnya melancarkan album sulungnya yang menggunakan namanya sebagai tajuk album yang dikeluarkan pada November, memuatkan 7 lagu termasuk "Selamilah Cinta". Pada tahun sama, Amanda melancarkan EP bahasa Inggeris pertamanya, Yeah yang menerima pencalonan bagi kategori Album Inggeris Tempatan Terbaik di Anugerah Industri Muzik ke-17.

Pada Jun 2010, beliau bersama Iz Sulaini telah dipilih oleh Austin Chase Malaysia bagi mengedarkan album mereka. Beliau kemudian melancarkan single "Cemburu" yang mengandingkan beliau bersama bekas ahli Too Phat, Malique.

Dari 13 hingga 15 Mei 2011, beliau terpilih sebagai wakil Malaysia di 20th International Pop Music Festival Discovery yang berlangsung di Varna, Bulgaria. Amanda mewakili Malaysia bagi dua kategori, iaitu Lagu Asal Terbaik menerusi "Selamilah Cinta" dan Penyanyi Terbaik menerusi "Hero" nyanyian asal Mariah Carey.

Pada 22 Januari 2012, Amanda melancarkan dua single baharu secara serentak yang bertajuk "Fobia Cinta" bersama Dennis Lau serta lagu "Like A Boss".

Amanda telah dijemput sebagai salah seorang juri Crystal Star Music Festival bagi memperingati Raja Pop, Michael Jackson. Selain sebagai juri, beliau turut mengadakan persembahan secara langsung di festival yang yang berlangsung pada 3 November 2013 di Iasi, Romania.

Amanda juga mewakili delegasi negara ke Konsert Supernova di Festival Muzik Midem 2013 yang berlangsung dari 26 hingga 29 Januari di Cannes, Perancis bersama beberapa artis tempatan yang terlibat termasuk Jaclyn Victor, Hujan, Bunkface, Goldfish & Blink, Nadhira, ZE! dan Sasi The Don.

Pada 14 November 2014, Amanda melancarkan album keduanya, iaitu album berbahasa Inggeris bertajuk Blackheart. Majlis pelancaran diadakan di kedai buku Borders, The Curve, Mutiara Damansara. Album ini memuatkan sebanyak 7 lagu dengan penambahan dua lagu bonus iaitu "Like a Boss" dan "Billionaire Boy".

Bakat
Selain berbakat dalam nyanyian, Amanda juga memiliki bakat bermain gitar dan piano. Beliau juga berkebolehan menulis lagu dan telah menulis lebih daripada 70 lagu dalam simpanannya. Gaya muzik beliau terarah kepada jaz, R&B dan soul. Dalam temubual bersama The Star pada 4 Oktober 2007, Amanda mengatakan "genre sedemikian cukup dekat di hati saya kerana ia sangat mendalam berbanding genre lain yang saya pernah dengar semasa zaman kanak-kanak seusia saya".

Kehidupan peribadi
Amanda Imani dilahirkan dan dibesarkan di Kuantan, Pahang dan merupakan anak tunggal dalam keluarganya. Beliau berdarah kacukan Melayu, Cina, Thai dan Turki. Beliau merupakan pemegang Ijazah Sarjana Muda dalam Sains Psikologi dan Komunikasi di Universiti Iowa, Amerika Syarikat. Beliau kemudian melanjutkan pelajarannya dalam bidang muzik di Universiti California, Los Angeles. Selain itu, beliau juga aktif dalam taekwondo.

Diskografi

Album studio
 Tajuk Butiran album Amanda Imani Dikeluarkan: Disember 2009
 Label: Amanda Imani Productions
 Format: CD, muat turun digital Blackheart Dikeluarkan: November 2014
 Label: Amanda Imani Productions
 Format: CD, muat turun digital

EP
 Tajuk Butiran album Yeah Dikeluarkan: Disember 2009
 Label: Amanda Imani Productions
 Format: CD, muat turun digital

Lagu dan single
 Tajuk Tahun "Selamilah Cinta" 2009 "Cinta Seluas Angkasa" 2010 "Cemburu" (ft. Malique) 2012 "Fobia Cinta"  "Like a Boss" "Billionaire Boy" 2013 "Next Generation" 2014

Anugerah dan pencalonan
 Tahun Anugerah Kategori Penerima/Karya tercalon Keputusan 2010 Anugerah Industri Muzik ke-17 Album Inggeris Tempatan Terbaik Yeah  Voice Independent Music Awards 2010 Lagu Pop Terbaik "Selamilah Cinta"  Penyanyi Pop Terbaik Dirinya sendiri  Penyanyi Wanita Terbaik (Keseluruhan)  2011 Anugerah Planet Muzik 2011 Vokal Terbaik Artis Baharu Wanita  20th International Pop Music Festival Discovery Penyanyi Baru Terbaik  Lagu Asal Terbaik "Selamilah Cinta" 

Rujukan

Pautan luar




Kategori:Kelahiran 1991
Kategori:Orang hidup
Kategori:Orang Malaysia berketurunan Melayu
Kategori:Orang Malaysia berketurunan Cina
Kategori:Orang Malaysia berketurunan Siam
Kategori:Orang Malaysia berketurunan Turki
Kategori:Muslim Malaysia
Kategori:Orang dari Kuala Lumpur
Kategori:Orang dari Pahang
Kategori:Penyanyi wanita Malaysia
Kategori:Penggubah lagu Malaysia
Kategori:Penulis lirik Malaysia
Kategori:Penyanyi berbahasa Melayu
Kategori:Penyanyi bahasa Inggeris di Malaysia